Vlakkiekrieket bied 'n toevlug | Netwerk24
Vlakkiekrieket bied 'n toevlug
Vlakkiekrieket onder die vaandel van die Breedevallei-gemeenskap- krieketvereniging (BVGKA) was vir die twee seisoene onder die pandemie 'n bakermat teen misdaad in gemeenskappe.
Meer as twintig krieketklubs kon naweek vir naweek die krieket-mal gemeenskap van die vallei met hul kriekettalente vermaak.
Covid-19-protokol is deurentyd pragtig gehandhaaf en hoewel alles nie altyd klopdisselboom verloop het nie, het die meeste klubs saamgewerk om 'n reusesukses van die sportsoort te maak.
Verskeie toernooie is gehou en verskillende wenners is opgelewer, wat daarop dui dat geen klub die titel as algehele kampioen hom kon toeëien nie. Klubbesture het baie hard agter die skerms gewerk en baie van die klubs is pragtig uitgerus, wat nog 'n rede is vir die geweldige ondersteuning wat vlakkiekrieket geniet.
Die bestuur glo volgende seisoen gaan baie beter daar uitsien met die beplanning vir meer en beter vlakkiekrieketvelde wat reeds aan die gang is. Noue samewerking met die Breedevallei-munisipaliteit (BVM) gaan plaasvind ten einde die planne 'n werklikheid te maak.
Die BVM het die afgelope twee seisoene onverwyld sy samewerking aan die vereniging gegee en daarvoor is hy die BVM ewig dankbaar. "Ons glo dit sal in die nuwe seisoen ook so wees," sê Percival Hansen, die voorsitter.
Klubs word aangemoedig om nou al vir die volgende seisoen te beplan om vlakkiekrieket weer te laat seëvier.